Pre niektorých z nás je dosť náročné aj pozeranie sa z balkónu, ktorý sa nachádza vyššie ako na druhom poschodí. Iní zas vyhľadávajú také lokality, z ktorých sa na svet môžu pozerať z výšky. Skvelým príkladom je napríklad aj nový čínsky most, ktorý je dokonca postavený tak, aby si cez neho mohol pozorovať úplne všetko navôkol. Neprídeš ani o ten tenký pás výhľadu, ktorý by ti zakrýval most, keďže ten je zo skla a je teda priehľadný.
Most otvorili na Vianoce. Je to naozaj čínsky unikát, keďže meria 487 metrov, čo z neho zároveň robí aj najdlhší most na svete. Je o 58 metrov dlhší ako jeho predchodca, ktorý sa, ako sme už spomenuli, tiež nachádza v Číne.
Most visí medzi dvomi útesmi v Hongyagu Scenic Area v provincii Hebei. Je zaujímavý aj svojou výškou, ktorá je až 230 metrov. Môžeme ho teda prirovnať k 66-poschodovej budove. Asi ti teda nemusíme špeciálne vysvetľovať, že tento most je naozaj gigantický a prejsť po ňom si trúfne len málokto. Priestor na prechádzku sa môže zdať úzky, no nie je to pravda. V skutočnosti je široký dva metre, čo znamená, že ľudia cez neho nemusia prechádzať po jednom, ale pokojne sa ich tam zmestí aj niekoľko vedľa seba.
Portál People's Daily Online uvádza, že most sa skladá z 1077 panelov skla. Každý z týchto panelov má byť len 3,81 centimetra hrubý (alebo asi skôr tenký). Toto číslo ťa definitívne môže prekvapiť, no predstav si, aké to je prejsť takmer pol kilometra po niečom takomto. Trúfol by si si?
Keďže tým, ktorí sa starali o výstavbu mostu, neprišlo dosť strašidelné, že most je priehľadný a nachádza sa vysoko nad zemou, rozhodli sa, že mu pridajú ešte aj húpavý efekt.
Nový čínsky sklenený most sa stal najvyšším a najdlhším na svete, čím obral o prvenstvo most nachádzajúci sa v Zhangjiajie Grand Canyon v provincii Hunan. Túto atrakciu museli zatvoriť len 13 dní po tom, ako ju otvorili. Miesto prilákalo obrovské množstvo návštevníkov, čo vyvolalo aj otázky spojené s bezpečnosťou a preťažením mosta.
Tiež si pozri...Najnebezpečnejší turistický chodník na svete: Na európsky unikát si trúfne len málokto